Matrikulant laat seldsame toestand haar nie onderkryMartiné Gouws het tydens haar skool se meriete-aand ’n spesiale trofee vir deursettingsvermoë ontvang (Foto: Verskaf) ’n Matrikulant van Hoërskool Zwartkop in Pretoria verwag sowat vier onderskeidings vroeg volgende jaar wanneer die matriekuitslae bekend gemaak word, ten spyte daarvan dat sy haar hele skoolloopbaan lank nié op ’n swartbord kon sien nie. Martiné Gouws (18) van Pretoria is by geboorte met subnormale gesigskerpte gediagnoseer. Dié seldsame toestand beteken dat sy byna blind is. Dit hou egter nie dié slimkop terug nie, wat nou tydens haar matriekvakansie die een na die ander leesboek met gewone lettergroottes verslind. Gouws het Dinsdag aan Maroela Media verduidelik dat sy gewone lettergroottes kan lees indien sy dit rustig op haar eie tyd kan ontsyfer. “As ek tyd het, kan ek gewone lettergroottes lees, maar wanneer ek toets skryf, moet ek ’n vraestel met vergrootte skrif kry.” Gouws se vakke het Afrikaans, Engels, hoërgraad Wiskunde, Fisiese Wetenskappe, Biologie en Rekeningkunde ingesluit waarvan al haar vraestelle tot A3 vergroot moes word. Haar onderwysers het ook hand bygesit om seker te maak dat dié slimmerd haar matriekjaar suksesvol voltooi. “Ek maak gewoonlik staat op my gehoor en my onderwysers help verder deur dit wat op die swartbord staan vir my af te skryf of ’n foto daarvan te neem,” verduidelik sy. Martiné Gouws voor haar matriekafskeid. (Foto: Verskaf) Sy dra ook permanent ’n bril, maar lag wanneer sy vertel dat sy al kort-kort ’n nuwe bril moet kry, soos haar sig voortdurend verander. Op ŉ vraag of haar mediese toestand groot uitdagings bied, is haar antwoord eenvoudig: “As jy met só iets jou hele lewe lank leef, is jy maar gewoond daaraan. Dis vir jou normaal, jou elke dag.” Já, dit neem haar wel langer as die gewone leerder om uit ’n handboek te leer, maar oor die algemeen glo sy sy het goed in haar eindeksamen gevaar. “Die eksamen was orraait, maar wiskunde was ’n riller!” Gouws beplan om volgende jaar sielkunde deur Unisa te studeer. “Ek hou daarvan om iets nuuts te leer. Nou gaan my skoolvakke my nie meer beperk nie. Ek gaan iets van alles kan leer.” Gouws het tydens haar skool se meriete-aand ’n spesiale trofee vir deursettingsvermoë ontvang.